HTECH บวกแรง 3.70% รับผลดีสร้างโรงงานใหม่หนุนกำลังผลิตพุ่งกระฉูด
HTECH บวกแรง 3.70% รับผลดีสร้างโรงงานใหม่หนุนกำลังผลิตพุ่งกระฉูด ณ เวลา 11.02 น. อยู่ที่ 11.20 บาท บวก 0.40 บาท หรือ 3.70% สูงสุดที่ 11.30 บาท ต่ำสุดที่ 10.90 บาท ด้วยมูลค่าซื้อขาย 68.45 ล้านบาท ด้าน บล.เคทีบี (ประเทศไทย) แนะซื้อ ชุเป้า 14.40 บาท คาดกำไร Q4/60 ฟื้นตัว
5 ต.ค. 2560

ผู้สื่อข่าวรายงานว่า ราคาหุ้นบริษัท แฮลเซี่ยน เทคโนโลยี่ จำกัด (มหาชน) หรือ HTECH ล่าสุด ณ เวลา 11.02 น. อยู่ที่ 11.20 บาท บวก 0.40 บาท หรือ 3.70% สูงสุดที่ 11.30 บาท ต่ำสุดที่ 10.90 บาท ด้วยมูลค่าซื้อขาย 68.45 ล้านบาท ขณะที่ดัชนีตลาดหุ้นโดยรวมบวก 0.23%

ด้านนักวิเคราะห์ บล.เคทีบี (ประเทศไทย) ระบุในบทวิเคราะห์ แนะนำ “ซื้อ” HTECH ด้วยราคาเหมาะสมสำหรับปี 61 ที่ 14.40 บาท (อิง PE กลุ่ม ETRON + 2SD ที่ 19.44) โดยมี PEG ที่ 0.91 เท่า (ไม่รวมโรงงานใหม่ที่เวียดนาม) โดยคาดว่าจะกลับมาเติบโตได้ในไตรมาส 4/60 และปีหน้าจะได้รับผลประโยชน์เต็มปี
ทั้งนี้จากความคืบหน้าการก่อสร้างโรงงานใหม่ในนิคมอุตสาหกรรมบางชัน ซึ่งล่าสุดได้รับใบอนุญาตจากนิคมฯ แล้ว โดยปัจจุบันอยู่ระหว่างการทยอยติดตั้งเครื่องจักร และขนย้ายเครื่องจักรจากตึกเก่ามายังตึกใหม่ คาดเริ่มเดินเครื่องผลิตได้ใน ไตรมาส 4/60 ตามแผน
สำหรับ BOI ของโรงงานคาดจะช่วยลดภาษีให้เหลือ 11.25% ในปีหน้า จาก 15.50% ในปีนี้ อย่างไรก็ตามกำไรใน 3Q17 อาจถูกกระทบจากการขนย้ายเครื่องจักรจากตึกเก่ามายังตึกใหม่